Broj: 711-I-1363-M-197/22-02-17

Zagreb, **19. travnja** 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, zamjenika kao predsjednika Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Zlatka Filipovića, ravnatelja Zavoda za prostorno uređenje Koprivničko-križevačke županije,** za davanjem mišljenja Povjerenstva, na 168. sjednici, održanoj **19. travnja** 2022., daje sljedeće:

**MIŠLJENJE**

1. **Sukladno članku 17. stavku 1. i 2. ZSSI/21-a, obveznik Zlatko Filipović, ravnatelj Zavoda za prostorno uređenje Koprivničko-križevačke županije, može za vrijeme obnašanja navedene javne dužnosti obavljati funkciju člana Procjeniteljskog povjerenstva Grada Koprivnice te Procjeniteljskog povjerenstva Koprivničko-križevačke županije, jer se radi o stručnim i savjetodavnim poslovima te za to ostvarivati naknadu, kao i povremeno obavljati poslove arhitekta**.
2. **Obveznik je primitke ostvarene od obavljanja poslova iz točke I. izreke dužan navesti u imovinskoj kartici koja se podnosi Povjerenstvu.**

Obrazloženje

Zahtjev za davanjem mišljenja Povjerenstva podnio je Zlatko Filipović, ravnatelj Zavoda za prostorno uređenje Koprivničko-križevačke županije. U knjigama ulazne pošte Povjerenstva zahtjev je zaprimljen 13. travnja 2022. pod poslovnim brojem 711-U-4150-M-197/22-01-3, povodom kojeg se vodi predmet broj M-197/22.

Člankom 3. stavkom 1. podstavkom 64. ZSSI/21-a propisano je da su ravnatelji županijskih zavoda za prostorno uređenje, odnosno zavoda Grada Zagreba obveznici u smislu tog Zakona, stoga je Zlatko Filipović povodom obnašanja dužnosti ravnatelj Zavoda za prostorno uređenje Koprivničko-križevačke županije, kojoj je jedini osnivač Koprivničko-križevačka županija, zakonski obveznik.

Člankom 8. stavcima 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredba Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je član Procjeniteljskog povjerenstva Grada Koprivnice te Koprivničko-križevačke županije iz članka 10. Zakona o procjeni vrijednosti nekretnina („Narodne novine“, broj 78/15.), koja se sastaju povremeno kako bi obavljali poslove iz članka 12. navedenog Zakona.

Obveznik traži mišljenje Povjerenstva može li za vrijeme obnašanja dužnosti ravnatelja Zavoda za prostorno uređenje Koprivničko-križevačke županije biti član navedenih Procjeniteljskih povjerenstava te za to primati naknadu, kao i može li povremeno obavljati poslove arhitekta (izrada projekata) temeljem ugovora o djelu sklopljenog s fizičkim i pravnim osobama koje se sukladno Zakonu o javnoj nabavi ne pojavljuju kao ponuditelji u nabavama koje provodi Zavod za prostorno uređenje Koprivničko-križevačke županije teKoprivničko-križevačka županija.

Člankom 10. stavkom 1. Zakona o procjeni vrijednosti nekretnina propisano je da se za za područje županije, Grada Zagreba odnosno velikoga grada osniva procjeniteljsko povjerenstvo radi stručne analize i evaluacije podataka te davanja stručnih prijedloga i mišljenja o tržištu nekretnina, koje sukladno članku 11. Zakona čine predsjednik i četiri člana, a odluku o imenovanju i razrješenju predsjednika, zamjenika i članova povjerenstva donosi župan, gradonačelnik Grada Zagreba, odnosno gradonačelnik velikoga grada.

Člankom 12. Zakona o procjeni vrijednosti nekretnina propisano je da povjerenstvo pri županiji, Gradu Zagrebu, odnosno velikom gradu daje stručne prijedloge i mišljenja u pripremi konačnih zaključaka u vezi s prijedlogom plana približnih vrijednosti, nužnim podatcima i drugim podatcima koji su potrebni za procjenu vrijednosti nekretnina na temelju podataka iz zbirke kupoprodajnih cijena, daje stručne prijedloge i mišljenja u pripremi konačnih zaključaka u vezi s predloženim pregledom o promjenama i razvoju na tržištu nekretnina za svoje područje nadležnosti, daje mišljenje o usklađenosti izrađenih procjembenih elaborata s odredbama toga Zakona na zahtjev jedinica lokalne i područne (regionalne) samouprave, vrši razmjenu približnih vrijednosti izvješća o tržištu nekretnina, nužnih i drugih podataka za procjenu vrijednosti nekretnina s drugim povjerenstvima te obavlja i druge poslove.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Prema članku 17. stavku 4. ZSSI/21-a obveznici su dužni prijaviti Povjerenstvu primitke iz stavaka 2. i 3. toga članka Zakona.

Članove procjeniteljskih povjerenstava na razini jedinice lokalne i područne (regionalne) samouprave imenuje župan, odnosno gradonačelnik, sukladno odredbama Zakona o procjeni vrijednosti nekretnina, te ista imaju stručnu i savjetodavnu ulogu.

Stoga obveznik Zlatko Filipović, ravnatelj Zavoda za prostorno uređenje Koprivničko-križevačke županije, sukladno članku 17. stavcima 1. i 2. ZSSI/21-a, može za vrijeme obnašanja navedene javne dužnosti obavljati funkciju člana Procjeniteljskog povjerenstva Grada Koprivnice te Procjeniteljskog povjerenstva Koprivničko-križevačke županije i za to primati naknadu**.**

Također, obveznik može za vrijeme obnašanja dužnosti ravnatelja Zavoda za prostorno uređenje Koprivničko-križevačke županije povremeno obavljati poslove arhitekta temeljem sklopljenog ugovora o djelu.

Primitke ostvarene od obavljanja navedenih poslova obveznikje dužan navesti u imovinskoj kartici koju se podnosi Povjerenstvu.

Ukazuje se obvezniku da je dužan izuzeti se od poduzimanja bilo koje radnje ako bi se povodom obnašanja dužnosti ravnatelja predmetnog Zavoda eventualno našao u situaciji odlučivanja ili postupanja u odnosu na projektnu i drugu dokumentaciju koju je izradio kao arhitekt po privatnoj narudžbi, te da je dužan izuzeti od odlučivanja u postupcima prilikom nastanka poslovnih odnosa Zavoda za poslovnim subjektima koji bi ga u tom privatnom svojstvu angažirali, jer jer bi se u suprotnom mogao naći u povredi odredbi ZSSI/21-a

Slijedom navedenog Povjerenstvo je dalo mišljenje kao što je navedeno u izreci ovoga akta.

**ZAMJENIK PREDSJEDNICE POVJERENSTVA**

**Davorin Ivanjek, dipl. iur.**

Dostaviti:

1. Obveznik Zlatko Filipović, elektroničkim putem
2. Objava na internetskoj stranici Povjerenstva
3. Pismohrana